Лъэпкъыр зэкъуэзыгъэувэ
Адыгэ ныпым и махуэр дыгъуасэ щагъэлъэпIащ Къэбэрдей-Балъкъэрым. Абхъазым и утым щызэхуэсат нэхъыжьхэр, адыгэ фащэ екIу зыщыгъ щIалэгъуалэр, махуэшхуэр зейхэм дагъэлъэпIэну зыкърезыгъэхьэлIахэу «Урысей зэкъуэтым и щIэблэ» зэгухьэныгъэм и республикэ къудамэм и лIыкIуэхэр.
Адыгэ жылагъуэ зэгухьэныгъэхэм я зэзыгъэуIу советым и унафэщI Къалмыкъ Жылэбий жиIащ мы махуэшхуэр щIалэгъуалэм нэхъ зэрызыхащIэм зэрыригушхуэр, Iуэхур нэхъыжьхэми зэрыдаIыгъыр. Адыгэ ныпым и тхыдэмрэ и мыхьэнэмрэ щытепсэлъыхьым, абы къыхигъэщащ 2000 гъэм Дунейпсо Адыгэ Хасэм и ГъэзэщIакIуэ комитетым мэлыжьыхьым и 25-р Адыгэ ныпым и махуэу зэригъэувар, ар лъэпкъ зэкъуэтыныгъэм зэридамыгъэр, 2010 гъэм щыщIэдзауи зэрагъэлъапIэр.
— Зэхыхьэм кърихьэлIахэм фIыщIэ фхузощI. ЩIыналъэм ехъулIэныгъэ, зыужьыныгъэ иIэну, мамыру дыпсэуну Тхьэм жиIэ! – захуигъэзащ Жылэбий къызэхуэсахэм.
Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд и псалъэм къыхигъэщащ адыгэ ныпыр и теплъэмкIэ нэгъуэщI куэдым зэрефIэкIыр, шылэ щэкIым къыхэщIыкIа нып щхъуантIэр мамырыгъэм зэридамыгъэр. Абы тет вагъуэ 12-р адыгэ лъэпкъхэм зэрабжыгъэр, я щхьэхуитыныгъэм щIэбэну къызэрекIуэкIар шабзищ зэблэдзам къызэрагъэлъагъуэр зэхуэсахэм ягу къигъэкIыжа нэужь, Адыгэ бэракъым и махуэмкIэ абыхэм гуапэу ехъуэхъуащ, ар зыгъэлъэпIэн щIэблэ лъэпкъыр щымыщIэну, дунейр мамырыну, цIыхухэр узыншэну зэригуапэр къыхигъэщу.
Республикэм и куейхэм машинэкIэ кIуэну щIалэгъуалэр хабзэ яхэлъу гъуэгум тетыну яущийщ, узыншэу къекIуэлIэжыну абыхэм ехъуэхъури, нэхъыжьхэм ирагъэжьащ.
Адыгэ ныпыр зыщхьэщыхуарзэ машинэ псынщIэу 50-м нэблагъэм щIалэгъуалэр итIысхьэри, Бахъсэн, Прохладнэ, Тэрч, Нарткъалэ щIыналъэхэм кIуэну гъуэгу техьащ. Адыгэ ныпым и махуэр гъэлъэпIэным теухуа акцэм хэтахэр пщыхьэщхьэм Налшык Абхъазым и утым къекIуэлIэжащ, республикэм и къалэхэмрэ къуажэхэмрэ гъусэ къащыхуэхъуахэр ящIыгъуу. Пщыхьэщхьэм утым джэгу гукъинэж щрагъэкIуэкIащ.
Адыгэ ныпым и махуэр Адыгэ, Къэрэшей-Шэрджэс республикэхэм, ди лъэпкъэгъухэр щыпсэу нэгъуэщI щIыналъэхэм щагъэлъэпIащ.
ТЕКIУЖЬ Заретэ.
Сурэтыр МАМИЙ Руслан трихащ.
